AIŠKINAMASIS RAŠTAS

Dėl Molėtų rajono savivaldybės tarybos 2019 m. liepos 25 d. sprendimo Nr. B1-171 „Dėl atstovavimo Molėtų rajono savivaldybei viešosiose įstaigose taisyklių patvirtinimo“ 1 punkto pripažinimo netekusiu galios

**1. Parengto tarybos sprendimo projekto tikslai ir uždaviniai**

Molėtų rajono savivaldybės taryba (toliau – Taryba) 2019 m. liepos 25 d. sprendimo Nr. B1-171 „Dėl atstovavimo Molėtų rajono savivaldybei viešosiose įstaigose taisyklių patvirtinimo“ 1 punktu patvirtino Atstovavimo Molėtų rajono savivaldybei viešosiose įstaigose taisykles (toliau – Taisyklės). Svarstant sprendimo projektą, dalis rajono tarybos narių pateikė pastabas, kad, įgyvendinant Savivaldybės kaip viešosios įstaigos dalininkės (savininkės) teises, Taisyklėse daugeliu klausimų priimami Administracijos direktoriaus įsakymai, o ne tarybos sprendimai. Atsižvelgus į pastabas, buvo sutarta, kad kitam Tarybos posėdžiui bus teikiamas pakeistas sprendimo projektas.

Rengiant Tarybos sprendimo projektą „Dėl atstovavimo Molėtų rajono savivaldybei viešosiose įstaigose taisyklių patvirtinimo“ 2019 m. liepos 25 d. posėdžiui, buvo gauta Vyriausybės atstovo Utenos apskrityje tarnybos (toliau – Vyriausybės atstovas) pastaba: „**22 kl.** VSTVNDJĮ 23 str. 1 d. (kuria vadovaujamasi rengiant SP) nustatyta, jog Valstybės ir savivaldybių, kaip valstybės įmonių, savivaldybės įmonių, akcinių bendrovių, uždarųjų akcinių bendrovių, *viešųjų įstaigų* ir kitos teisinės formos juridinių asmenų *dalyvio, turtines ir neturtines teises ir pareigas įgyvendina* Vyriausybės įgaliotos institucijos *ir atitinkamai savivaldybių vykdomosios institucijos Vyriausybės nustatyta tvarka.* VSĮ 29 str. 8 d. 7 p. nustatyta, kad *Savivaldybės administracijos direktorius* *įgyvendina juridinio asmens dalyvio turtines ir neturtines teises bei pareigas.* LRV nutarimo Nr. 1025 4 p. paveda viešosios įstaigos dalininko (savininko) teises ir pareigas įgyvendinančioms institucijoms patvirtinti atstovavimo valstybei ar savivaldybei viešosiose įstaigose taisykles. Atsižvelgiant į šias teisės aktų nuostatas, yra pagrindas manyti, jog tvirtinti taisykles turėtų administracijos direktorius, todėl, dėl tarybos sprendimo projekto turinio atitikimo LR teisės aktų normoms nebus pasisakoma.“

Derinant su Vyriausybės atstovu galimybę teikti pakeistą sprendimo projektą, buvo atsakyta, kad rengiamas teisės akto projektas neturi juridinio pagrindo, kadangi tai yra ne tarybos kompetencijos klausimas.

Šiuo metu yra parengtas direktoriaus įsakymo projektas dėl tokių taisyklių patvirtinimo ir, pripažinus tarybos patvirtintas taisykles netekusiomis galios, atstovavimo viešosiose įstaigose taisyklės bus patvirtintos direktoriaus įsakymu, kaip reikalauja aukščiau paminėti teisės aktai ir Vyriausybės atstovo institucija. Dėl šių priežasčių yra teikiamas būtent toks tarybos sprendimo projektas.

Šio sprendimo tikslas – pripažinti netekusiu galios Molėtų rajono savivaldybės tarybos 2019 m. liepos 25 d. sprendimo Nr. B1-171 „Dėl atstovavimo Molėtų rajono savivaldybei viešosiose įstaigose taisyklių patvirtinimo“ 1 punktą.

**2. Šiuo metu esantis teisinis reglamentavimas:**

Lietuvos Respublikos vietos savivaldos įstatymo 18 straipsnio 1 dalis;

Lietuvos Respublikos vietos savivaldos įstatymo 29 straipsnio 8 dalies 7 punktas;

Lietuvos Respublikos valstybės ir savivaldybių turto valdymo, naudojimo ir disponavimo įstatymo 23 straipsnio 1 dalis;

Lietuvos Respublikos Vyriausybės 2007 m. rugsėjo 26 d. nutarimo Nr. 1025 „Dėl valstybės ir savivaldybių turtinių ir neturtinių teisių įgyvendinimo viešosiose įstaigose“ 4 punktas.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – atsižvelgta į teisės aktų nuostatas.

Neigiamų pasekmių nėra.

**4. Priemonės sprendimui įgyvendinti**

Nėra.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Nėra.

**6. Vykdytojai, įvykdymo terminai**

Molėtų rajono savivaldybės administracija.